
Да опознаем нашата северна съседка

Група членове при Клуб на хората с увреждания и пенсионера на ул. Гренадирска 30, посети на 18 октомври 2014 столицата на Република Румъния гр. Букурещ. Въпреки лошото време с което ни изпрати нашият град, в Букурещ бе чудесно слънчево и приятно топло. Това стана предпоставка за приятна и ползотворна разходка. Изключителната гледка на р. Дунав от едноименния мост ни приветства с добре дошли в нашата северна съседка. Китни са румънските села, обагрени с много цветя, зеленина и изключително чисти. Навлизайки в столицата, като първа цел посетихме мястото където са погребани братята Евлоги и Христо Георгиеви от Карлово. Изключителни българи, дарили средства за построяването на Софийския университет, Атенеума в румънската столица и много други благотворителности. Дарените от тях средства са в размер на 22 млн. златни лв., като сегашната им равностойност се равнява на 18 тона злато. Средства много повече от тези оставени от шведа Алфред Нобел. В сградата, където са живели, сега се помещава нашето посолство в румънската столица. В непосредствена близост до гробницата им  се намира Мемориал на румънските, руски и сърбо-хърватски войни загинали край Добрич и Тутракан, победени през септември 1916 г. от конната дивизия на ген. майор Иван Колев, за жалост отскоро популярен у нас.Посетихме и Мемориал на загиналите студенти по време на събитията от 1989 на Площад на Революцията, убити от агентите на Секуритате. Прави впечатление, че Букурещ е изключително просторен, чист  и подреден град с голям брой огромни сгради.  Посетихме Дворецът на парламента (Palatul Parlamentului) Построен по време на режима на Чаушеско за срок от 9 г. Той е най-известната румънска сграда,  втората по големина в света след Пентагона в САЩ. Не може да остане незабелязана Триумфалната арка (Arcul de Triumf). Подобно на тази в Париж, румънската Триумфална арка е построена в памет на войниците от Първата световна война. Първоначално е била дървена, а през 1936 е открита в гранитния си вид. Това е най-високата точка на румънската столица, но за съжаление бе изцяло опакована поради ремонт. Впечатляващ е и Румънският Атенеум (Ateneul Roman). Прекрасният румънски Атенеум е сърцето на букурещката музикална общност. Изящни мозайки и исторически фрески украсяват кръглата сграда от XIX в., която винаги е домакин на впечатляващи оркестрални концерти. Сградата е построена по проект на френския архитект Алберт Галерон. Атенеумът е завършен през 1888 г., а строежът е финансиран почти изцяло с дарения на румънските граждани. Средства дават и братята Георгиеви, за които споменах в началото. Главната цел на посещението ни бе Музей на селото (Muzeul Satului). Това е най-големият музей на открито в Европа. Площта му се простира на 30 акра по бреговете на езерото Херастрау( бивши пресушени блата)  в едноименния парк. Този невероятен музей има колекция от 50 сгради, показващи историята на архитектурата по селата в Румъния. Къщи със стръмни покриви, сламени колиби, църкви и мелници от цяла Румъния.Прави чест на уредниците, че позволиха посещението ни без входна такса, поради това че сме хора с увреждания. Последният обект от нашето посещение бе комплекса на Патриаршията. Църквата, в православен стил съхранява изключителни иконописи, фрески, релефи и барелефи в християнски православен стил. Там се поклонихме пред мощите на св. Димитър Басарбовски, покровител на града, който е бил родом от русенското село Басарбово. Въпреки динамиката на тази столица, прави впечатление, че хората са много спокойни, усмихнати и изключително отзивчиви. Трябва да благодарим и на нашия екскурзовод г-н Стефан Маршаков за изключително обстойното познаване на обектите и достъпният език, с който ни  поднасяше фактите, а също така и много интересни неща от живота на на тукашните хора. Той дълги години е бил преводач от румънски и на румънски в Министер-ство на отбраната в Република България.

инж. Р. Петков, организатор клуб
В плевенската Районна организация на глухите най-активни продължават да бъдат членовете на "Клуб на ветераните ". Сбирките се провеждат всеки четвъртък с образователни беседи с жестов превод, играе се шахмат, табла или карти. Когато времето е хубаво, организирано отиват на разходка в парк „Скобелев”,, в Кайлъка или до прочутата в цяла България Панорама. По повод Деня на влюбените и празника на лозаря 35 съюзни членове - млади и стари, се събраха да празнуват заедно в клуба на организацията. Подобни традиционни изяви се провеждат и по повод други празници. Любимият на всички празник е Първа пролет,като всяка година на него се организира пролетен бал в ресторант „Кошарите”. Плевенчани са и първите в системата на глухите, организирали „Вечер на самодейното изкуство”, на която програмата винаги е от цял букет стари и нови изпълнения. Но животът в Плевен не е само цвят и рози . Продължава подкрепата за безработните членове, като 45 души от ТО Плевен и ТО Ловеч участваха в срещата с екипа на Центъра за подкрепа на хора с увреден слух, а един вече е започнал обучителен курс за придобиване на квалификация „довършителни строителни работи” чрез бюрото по труда. Не на последно място е и традиционното обгрижване на членовете съвместно с екипа на отделение „Уши, нос и гърло” в УМБАЛ.

Димитрина Каракирова

Двадесет и петият юбилеен Туристически събор на Съюза на глухите в България се проведе на 5, 6 и 7 септември в град Доспат. Той обедини  близо 1000 души, за да изживеят отново красивите мигове на приятелството. Продължение  е на честванията за 80- годишнината от основаването на СГБ. Съборът се проведе с финансовата подкрепа на Агенцията за хората с увреждания. Домакини на събитието бяха община Доспат, Районната организация на глухите в Пловдив и териториалната организация на глухите в град Доспат. Болшинството от участниците бяха настанени в хотели и частни квартири, а туристи от три районни организации на глухите - Пловдив, Бургас и Дупница, изградиха  свои палаткови лагери. В множество приятни дружески състезания и конкурси в дните на събора участваха туристите от 12 Районни организации. Там бяха и плевенчани. Своя талант и ентусиазъм показаха  най-добрите  самодейци, както и участниците в конкурса „Мис и мистър турист”. Заслужено голям интерес предизвика турнирът по футбол, организиран от Футболния съюз на глухите в България. Състояха се и импровизирани срещи по шах, както и свободен риболов в красивите води на язовира.      А веселието   нямаше край. Тържественото откриване на Двадесет и Петият Юбилеен Национален туристически събор бе в 19.30 часа на 5 септември, на Голямата сцена до палатъчния лагер край язовир Доспат. Стартът даде заместник председателят на СГБ г-н Николай Нинов. Той приветства участниците с добре дошли . На сцената излязоха г-н Васил Панев, председател на Съюза на глухите в България, г-н Евтим Джинсов, секретар на община Доспат, г-жа Мая Георгиева, член на Управителния съвет и главен счетоводител на СГБ и др. С кратко слово председателят на Съюза на глухите в България г-н Васил Панев откри Юбилейният Двадесет и пети Национален туристически събор и пожела на участниците да запомнят с добро дните в този прекрасен български край, а секретарят на Общината в град Доспат г-н Евтим Джинсов, каза  най-приятелските думи: „За жителите на град Доспат е чест, и признание, че през последните пет години нашият град е за трети път домакин на такъв висш форум на Съюза на глухите в България. Ние ви чувстваме и уважаваме вече като неизменни наши приятели и се радваме, че и вие се чувствате при нас добре дошли".

По решение на Управителния съвет на Съюза на глухите в България е издадена Заповед за назначаване на Комисия за изменение и допълнение на Устава на СГБ. На Конгреса на СГБ през 1991 год. при новото управление на Демокрацията, е приет изцяло нов Устав на организацията. По-късно при въвеждането на Закон за юридическите лица с нестопанска цел Устава на СГБ отново е променен и съобразен с условията и изискванията на закона. От тогава до сега е променян през годините. Във връзка с предстоящото Отчетно-изборно събрание на СГБ на 12 декември т.г., е необходимо да се осъществи цялостно общо обсъждане сред районните, териториалните организации и техните членове за изменение и допълнение на Устава на СГБ. Районните организации на предстоящите отчетно-изборни събрания задължително включиха точка в Дневния си ред - Предложения за изменение и допълнение на Устава на СГБ.

VIII Национален конкурс за творчески изяви "неоткрити, красиви надежди"

Осмият Национален конкурс за творчески изяви на хора с ментални увреждания „Неоткрити, красиви надежди” шумен 2014г. бе организиран за пореден път от  сдружение „Сияйна Зора”-Шумен. Конкурсът се проведе в рамките на три състезателни дни, от 29 до 31 октомври 2014 г.  и е единствено такова събитие в културният афиш на Шумен. Голямата зала на Младежки дом-Шумен бе тясна да събере участници, придружители и гости на събитието. Инициативата на сдружение „Сияйна Зора” е насочена към потребителите на социални  услуги в домове, защитени жилища и дневни центрове за хора с  увреждания. Целта му е да създаде възможност за пълноценна творческа изява на хората с ментални увреждания и чрез силата на изкуството да помогне за приобщаването им към нашето общество. В рамките на трите конкурсни дни на сцената на Младежки дом с художествени програми със състезателен характер в отделните дни  се представиха Домове за социални услуги, Защитени жилища, Дневни центрове за соц. услуги за хора с увреждания. Входът и през трите състезателни дни бе свободен. Наградените бяха в следните категории: 

1. соло /песен,  рецитация, танц и др/;

дует/ с ръководител /песен, рецитация, танц и др./;

група/песен, рецитация, скеч, пиеса, танц, др./;

2. Най- добра цялостна програма;

3. Награда на публиката.

Гостите от Дневен център за възрастни с увреждания от гр. Плевен бяха 30 човека/ ползватели и придружители/. Те се представиха с мюзикъл "Косе Босе- супер звезда".  Вечерта от последния ден този празник бе закрит много тържествено с концерт и дискотека за участниците. Плевенските актьори представиха програмата си предварително на 14 октомври 2014 пред родители в самия дневен център.

инж. Р. Петков, организатор клуб
15 октомври, Ден на белия бастун

Когато сте с незрящ

Случва се да срещнете на улицата сляп, движещ се бавно  и несигурно поради оживеното движение, многобройните препятствия по тротоара или защото не познава мястото. Никога не се колебайте да му предложите помощта си, но не  го заставяйте да я приема. Кажете му например: “Отивам към площад “Св. Крал”. Искате ли да повървите малко с мен”? Ако той приеме, позволете му да ви хване под ръка и продължете заедно. Ако пък любезното ви предложение бъде отказано, не му се сърдете и си спомнете, че има незрящи, които предпочитат самостоятелността пред чуждата помощ. В повечето случаи невиждащият ще приеме с благодарност предложената помощ, но непременно му предложете да ви хване подръка, никога не го дръжте и не го бутайте, защото освен че така е трудно да се води сляп човек, той изпитва при такова “подпомагане” чувство на несигурност. При преминаване през тесен проход /или врата/ вървете винаги пред него, като го държите с протегната назад ръка през цялото време, докато той се намира частично или изцяло зад вас. И веднага трябва да кажем: човек с нормално зрение, който е несигурен и страхлив на улицата, не трябва да става придружител, понеже неговата несигурност още повече ще пречи и напряга невиждащия му спътник. На улицата слепият трябва да носи във всички случаи бял бастун /или бялата сигнална лента/, за да бъде по-лесно на придружителя. Бордюри и стълби се посочват с лек натиск на ръката или с кратко спиране. Ако следват няколко стъпала, казваме “нагоре” или “надолу” и “край” при последното. Да се каже само “стълби” е недостатъчно, понеже те могат да са нагоре или надолу. Ако се налага да се пресече улица без светофар или означена пешеходна пътека, слепият трябва да вдигне белия си бастун хоризонтално. Така се облекчава значително задачата на придружителя. При движение по стълби. При слизане или изкачване на стълби, предупреждавайте слепия: “Внимание”!“Стълби нагоре”, “Стълби надолу” и продължете да се движите, като той ви държи под ръка. Можете да го попитате дали предпочита да се хване за перилата на стълбището /стълбата/, ако има такива. При съгласие, поставете ръката му върху ръкохватката или му кажете: “Перилото е отляво”. Предупреждавайте го винаги за края на стълбите или за следващата отсечка на стълбището. Ако не го придружавате, а само му помагате, обяснете му разположението на перилата, както е посочено по-горе. Не е нужно предварително да броите стъпалата, за да му ги кажете, още повече, че в бързината винаги се греши. Той сам ще определи края на стълбата.

Приоритети

Компендиум на десетгодишния опит на национален център за рехабилитация на сляпо-глухи (нцрсг) „хелън келър“ към насгб

Потърсена бе същността на рехабилитационния процес, отвъд клишираните дефиниции, между редовете на притчата за пашкула и пеперудата. Усилието за излизане от пашкула е необходимо на пеперудата, за да може силата от тялото й да премине в крилата, те да се разгърнат и така тя да може да лети. Животът заставял пеперудата с труд да напусне тази обвивка, за да може да расте и да се развива.

Какво е общото между тази притча и рехабилитационния процес?

Пукнатината в пашкула–или моментът, в който се поставя началото на преодоляването на изолацията, породена от сляпо-глухотата.

Наблюдението–или първата стъпка от дългия път, който специалистът ще извърви заедно със сляпо-глухия.

Времето–или фазите на отрицание, гняв, пазарлък, депресия и приемане.

Усилията–или необходимите стъпала, по които трябва да се изкачи сляпо-глухият, съпътстван и напътстван от специалисти.

Отказът–или кръстопътят между справянето и отчаянието.

Помощта – или изборът между сътруд-ничеството и заучената безпомощност. 

Разбирането–или осмислянето и приемането на новия начин на живот.

За да бъде преодоляна изолацията при сляпо-глухите лица, е необходим нов модел на взаимодействие със света, включващ две направления: комуникация и възприемане на околната среда.

Стереотипните нагласи, че комуникацията е ефективна и разбираема само тогава, когато е вербална, а възприемането на околната среда е основано главно на зрението, могат да бъдат превъзмогнати чрез познаването на различни методи на комуникация – Блок метод, Тактилен жестов език и/или Тактилен дактил, Брайл върху фалангите, ЛОРМ, Хаптична комуникация и др. Преминаването от един начин на комуникация към друг, изисква мотивация, време и усилия.За да бъде осъществена промяната, е необходимо сляпо-глухото лице да стане част от процеса на рехабилитация. Това е избор. Изборът трябва да бъде предоставен, но не и налаган. Всяка една от стъпките в процеса на рехабилитация е съпътствана от избор. Различните решения, които взима всеки отделен човек, придават ясни очертания на индивидуалния подход. За да бъде осъществен даден избор, в частност как би искал да общува сляпо-глухият, е нужно представената информация да бъде систематизирана. С тази цел бе изготвена и методика за интерпретатори на сляпо-глухи лица. Условно методиката може да бъде разделена на три части.

В първата част са представени дефиниция за сляпо-глухотата; същност на интерпретирането на сляпо-глухи и основни правила при общуването със сляпо-глухи лица.

Във втората част на методиката са описани факторите при избора на метод за комуникация, въвеждаща информация – описание, схеми и снимки на методите за комуникация. 

В третата част на методиката са маркирани базовите етични правила във взаимоотношенията интерпретатор – сляпо-глух.

С началото на новата учебна 2014 година стартира проектът СЛОВА БЪЛГАРСКИ:

www.slova.bg 

Това е единственият безплатен сайт за професионални звукозаписи на българско художествено слово. „Това не са аудио книги, защото те не са за продан. Това е колекция от 

художествени изпълнения на български класически текстове, записани в перфектна акустична среда и предоставени за безвъзмездно ползване на ученици и учители, на студенти и граждани с увредено зрение, на българските общности зад граница, на всички, които обичат българската духовност, история, култура, слово и дух", съобщават авторите на проекта.Идеята е да се съберат професионални актьорски изпълнения на българско художествено слово, с което да бъде възродена българската рецитаторска традиция, да се популяризира българската литература сред многобройна аудитория в България и по света, както и да се подпомогнат деца и възрастни в усилията им по овладяване на българския език и литература.

Световен ден на интензивното ходене

Десетки плевенчани, от различни възрастови групи, преобладаващо млади хора от местните училища, изминаха маршрута от входа на парк „Кайлъка“ до Бригадирската поляна. Така в Плевен на 18 октомври 2014 г. бе отбелязан Световният ден на интензивното ходене. Организатори са Българската асоциация „Спорт за всички“ и Община Плевен. Събитието се провежда за 22-ри пореден път и е част от календара на международната асоциация „Спорт за всички“. Целта е да се популяризира здравословният начин на живот чрез най-лесната и достъпна физическа активност – ходенето.

Проявата нямаше състезателен характер, а на финала на лотариен принцип бяха раздадени спортни тениски с логото на мероприятието.

Светлана Чамова

За рекламата,

Продължение от миналия брой

Добре направената реклама е създадена така, че да грабне вниманието ти веднага и да се запечата за дълго в съзнанието, провокирайки размисъл, желание за промяна и изграждане на определена позиция по въпросите, към които обществото се отнася апатично или нееднозначно. Така например една кампания за спазване правилата на движение по пътищата с цел намаляване на пътнотранспортните произшествия едва ли ще срещне други реакции, освен положителни, докато такава, свързана със забраната на тютюнопушенето или насърчаване на кърменето на публични места, или с дискриминацията на хората от малцинствата и тези с открита гей ориентация в сферата на трудовата заетост, в много от случаите става повод за ожесточени обществени дебати. На което, в крайна сметка, също може да се постави положителен знак, защото винаги е по-добре да се говори за проблемите, отколкото те да се премълчават и отричат, независимо дали касаят съдбата на един, двама или хиляди. Съществува и трети тип рекламна стратегия, при която дадена комерсиална реклама (рекламираща определен продукт) използва умело средствата на социалната реклама, от една страна – за да представи своя продукт като полезен за потребителите и безвреден за околната среда (което, разбира се, не винаги отговаря на истината или пък е вярно, но в много по-малка степен), и от друга – за да промени мисленето на хората, което или е старомодно, или е поразено от характерната за модерните, презадоволени, свръхконсумиращи общества симптоматика, в резултат на която човек се затрупва с вещи и купува много повече, отколкото му е необходимо, избирайки количеството пред качеството.

